**Lasten tapaturmavakuutus**

Hyvinkään kaupungin varhaiskasvatuspalveluissa on voimassa Fennia Keskinäinen Vakuutusyhtiön ryhmätapaturmavakuutus (esiopetuksessa lakisääteinen, muussa varhaiskasvatuksessa vapaaehtoinen).

Nämä ohjeet ovat yleisluontoiset. Tarkempia ohjeita saa päiväkodilta. Vahinkotapaukset käsitellään tapauskohtaisesti. Maksukäytäntöjen erot johtuvat perusopetuslain 34 §:stä.

**Vakuutuksen kattavuus**

Vakuutus on voimassa

* esiopetuslapsilla kaupungin omassa ja ostamassa esiopetuksessa opetuslautakunnan vahvistaman esiopetuksen toimintasuunnitelman mukaisena aikana ja
* varhaiskasvatuksessa olevilla lapsilla kaupungin omassa ja ostamassa päivähoitotoiminnassa (hoitosopimus kaupungin ja huoltajan välillä)
* koskee avoimessa varhaiskasvatuksessa vain kerhoja ja parkkihoitoa
* sekä kaikilla edellä mainituilla ryhmillä myös toimintaan liittyvien välittömien matkojen aikana.

**Vakuutuksen korvaavuus**

Vakuutuksesta korvataan 0 euron omavastuulla

* tapaturman hoitokuluja enintään 10 000 euroa,
* tapaturman aiheuttamasta pysyvästä haitasta enintään 30 000 euroa ja
* tapaturman aiheuttamasta kuolemasta 5 000 euroa.

Hoitokuluiksi katsotaan lääkärinhoitoa edellyttävän tapaturman yhteydessä käytössä rikkoutuneiden silmälasien, kuulokojeen, hammasproteesin ja turvakypärän korjauskustannukset tai jos korjaaminen on mahdotonta, entistä vastaavan hankintakustannukset vakuutusehtojen mukaisesti.

Esiopetuskuljetukseen oikeutettujen lasten osalta ylimääräiset esiopetusmatkojen kuljetuskustannukset voidaan korvata lääkärintodistuksen perusteella. Kuljetusjärjestelyt hoitaa sivistystoimen hallinto, jonne yhteyden saa sähköpostitse [koulukuljetukset@hyvinkaa.fi](mailto:koulukuljetukset@hyvinkaa.fi) ja puhelimitse 019 459 2069.

**Vakuutusehtojen mukaisten hoitokulujen maksaminen ja vakuutuskorvauksen hakeminen**

* FenniaHoitajan varaamista lääkäriajoista hoitolaitos laskuttaa vakuutusyhtiötä vakuutusehtojen mukaisista hoitokuluista.
* Huoltajalle syntyneet kustannukset maksaa hän ensin itse ja hakee sitten korvausta vakuutusyhtiöstä.
* Oman auton käytöstä voi hakea korvauksen suoraan vakuutusyhtiöltä vakuutusehtojen mukaisesti. Hoitopaikasta saatu todistus kuljetuksen tarpeellisuudesta on ehtona korvauksen saamiselle.
* Huoltajat hakevat korvausta maksamistaan kuluista sähköisesti osoitteessa: **www.fennia.fi/omafennia**
* Alkuperäisiä tositteita ei tarvitse lähettää Fenniaan, vaan Fennia pyytää ne tarvittaessa.
* Liikennevahinkojen osalta huoltaja hakee itse korvauksen asianomaisesta liikennevakuutuksesta.

**Lisätietoja vakuutuksesta saa päiväkodin johtajalta**